Document ID: 32013R0438

32013R0438
L 129/28
SLUŽBENI LIST EUROPSKE UNIJE
13.05.2013.
UREDBA KOMISIJE (EU) br. 438/2013
od 13. svibnja 2013.
o izmjeni i ispravku Priloga II. Uredbi (EZ) br. 1333/2008 Europskog parlamenta i Vijeća u pogledu uporabe određenih prehrambenih aditiva
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije koji su odobreni za uporabu u hrani te uvjeti njihove uporabe.
(2)
Taj se popis može ažurirati na inicijativu Komisije ili na temelju zahtjeva u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
Popis prehrambenih aditiva Unije uspostavljen je na temelju prehrambenih aditiva koji se smiju upotrebljavati u hrani u skladu s Direktivom Europskog parlamenta i Vijeća 94/35/EZ od 30. lipnja 1994. o sladilima za uporabu u hrani (3), Direktivom Europskog parlamenta i Vijeća 94/36/EZ od 30. lipnja 1994. o bojilima za uporabu u hrani (4) i Direktivom Europskog parlamenta i Vijeća 95/2/EZ od 20. veljače 1995. o prehrambenim aditivima osim bojila i sladila (5) i nakon preispitivanja njihove usklađenosti s člancima 6., 7. i 8. Uredbe (EZ) br. 1333/2008. Na popisu Unije određenom u Prilogu II. Uredbi (EZ) br. 1333/2008 navedeni su prehrambeni aditivi na temelju kategorija hrane kojima se ti aditivi mogu dodavati.
(4)
Zbog poteškoća pri prijenosu prehrambenih aditiva u novi sustav kategorizacije iz Priloga II. Uredbi (EZ) br. 1333/2008 došlo je do određenih pogrešaka koje bi trebalo ispraviti. Posebno bi trebalo uporabu antioksidansa u oguljenom, izrezanom i usitnjenom voću i povrću ograničiti samo na pretpakirano, rashlađeno i neprerađeno voće i povrće za izravnu potrošnju. Uporabu sorbinske kiseline - sorbata, benzoične kiseline - benzoata; p-hidroksibenzoata (E 200-219) trebalo bi i dalje dopustiti u toplinski obrađenim mesnim proizvodima, a uporabu natamicina (E 235) u toplinski obrađenim sušenim kobasicama od salamurenog mesa. Trebalo bi uvesti granične vrijednosti za uporabu kurkumina (E 100) u prerađenoj ribi i ribljim proizvodima, uključujući mekušce i rakove, u skladu s razinama utvrđenima u Direktivi 94/36/EZ. Granične vrijednosti za uporabu silicijevog dioksida - silikata (E 551-559) trebalo bi promijeniti u quantum satis kako je utvrđeno u Direktivi 95/2/EZ, a granične vrijednosti za uporabu silicijevog dioksida - silikata (E 551 - 553) u skladu s Uredbom Komisije (EU) br. 380/2012 od 3. svibnja 2012. o izmjeni Priloga II. Uredbi (EZ) br. 1333/2008 Europskog parlamenta i Vijeća u odnosu na uvjete uporabe i uporabnih količina za prehrambene aditive koji sadrže aluminij (6).
(5)
Potrebna su pojašnjenja u pogledu uporabe prehrambenih aditiva u određenim kategorijama hrane. U kategoriji hrane 13.1.4. „Ostala hrana za malu djecu” trebalo bi utvrditi uvjete uporabe za prehrambene aditive E 332 „Kalijevi citrati” i E 338 „Fosforna kiselina”. U kategoriji hrane „Jaka alkoholna pića kako su definirana Uredbom (EZ) br. 110/2008” uporaba prehrambenih boja ne bi trebala biti dopuštena u piću Geist kako je definirano u prilogu II.17 Uredbi (EZ) br. 110/2008 Europskog parlamenta i Vijeća od 15. siječnja 2008. o definiciji, opisivanju, prezentiranju, označivanju i zaštiti zemljopisnih oznaka jakih alkoholnih pića i stavljanju izvan snage Uredbe Vijeća (EEZ) br. 1576/89 (7). Uporabu prehrambenih bojila Quinoline Yellow (E 104), Sunset Yellow FCF, Orange Yellow S (E 110) i Ponceau 4R, Cochineal Red A (E 124) u određenim jakim alkoholnim pićima trebalo bi ponovno dozvoliti, s obzirom da njihova uporaba ne predstavlja opasnost za zdravlje djece. Trebalo bi pojasniti da se karameli (E 150a-d) mogu koristiti u svim proizvodima iz kategorije hrane 14.2.7.1 „Aromatizirana vina”.
(6)
Popis prehrambenih aditiva Unije trebalo bi stoga ispraviti, pojasniti i dopuniti tako da se uključe sve dozvoljene uporabe koje su u skladu s člancima 6., 7. i 8. Uredbe (EZ) br. 1333/2008.
(7)
U skladu s člankom 3. stavkom 2. Uredbe (EZ) br. 1331/2008 Komisija mora zatražiti mišljenje Europske agencije za sigurnost prehrambenih proizvoda („Agencija”) kako bi ažurirala popis prehrambenih aditiva Unije utvrđen u Prilogu II. Uredbi (EZ) br. 1333/2008, osim u slučaju kada dotično ažuriranje nema utjecaj na zdravlje ljudi. Budući da se popis Unije mijenja kako bi uključio uporabe koje su već dozvoljene u skladu s Direktivom 94/35/EZ, Direktivom 94/36/EZ i Direktivom 95/2/EZ, on predstavlja ažuriranje tog popisa koje nema utjecaj na zdravlje ljudi. Stoga nije potrebno tražiti mišljenje Agencije.
(8)
Prilog II. Uredbi (EZ) br. 1333/2008 trebalo bi stoga na odgovarajući način izmijeniti i ispraviti.
(9)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. svibnja 2013.

Labels: 0
3
17